Ruoan ja muiden päivittäistavaroiden haaliminen ryöpsähti valloilleen Helsingin seudun kaupoissa torstaina.

Jumbon Prismassa ostosmäärät olivat monella niin suuria, että kassoille jonottaminen saattoi kestää torstai-iltana jopa tunnin.­

Päivänä, jolloin tietoisuus koronavirusepidemian vakavuudesta nousi Suomessa uudelle tasolle, alkoivat myös kauppojen hyllyt tyhjentyä.

Ostajien erityisessä suosiossa näytti olevan wc-paperi.

Wc- ja talouspaperihylly oli lähes tyhjä Ruoholahden Citymarketissa.­

Ympyrätalon S-marketin wc-paperihylly.­

Wc-paperi on hittituote.­

Itäkeskuksen Prismassa jopa leipähyllyt oli hamstrattu tyhjiksi.

Leipää ei juuri ollut Itäkeskuksen Prismassa torstai-iltana.­

Samoin kauppansa tekivät erilaiset säilykkeet.

Käpylän aseman K-supermarket Mustassa Pekassa hernekeittohyllylle oli jäänyt vain etiketti.­

Säilykehyllyt alkoivat tyhjentyä torstaina.­

Ympyrätalon S-marketin säilykehylly.­

Muutkin säilyvät elintarvikkeet, kuten esimerkiksi riisi ja pasta, katosivat vauhdilla hyllyistä.

Riisihylly oli kaluttu lähes tyhjäksi Viikin Prismassa.­

Pastat tekivät kauppansa.­

Hylamaitohylly Triplan ruokakaupassa.­

Jonot kassoille olivat paikoitellen pitkiä.

Jonot olivat pitkät Koivukylän Citymarketissa.­

Lue myös: Koronavirus näkyy jo kaupan kassalla: myyjillä suojakäsineet, pintoja desinfioidaan, säilykkeiden menekki kasvaa

SOK:n kenttäjohtajan Arttu Laineen mukaan paniikkiin ei ole syytä, tavara ei ole loppumassa kaupoista.

”Tämän päivän uutisointi on selvästi saanut ihmiset lähtemään kaupoille. Se näkyy tietenkin hetkellisesti tuotepuutteina, mutta sellaista ei ole nähtävissä, että joku tavara loppuisi pidemmällä aikavälillä”, Laine sanoo.

Laineen mukaan hyllyt voivat olla tyhjinä esimerkiksi vessapaperista päivän tai pari.

”Tilanne tasaantuu, kun hyllyjä saadaan uudestaan täytettyä. Toivomme ihmisille malttia, ei ole syytä lähteä hamstraamaan.”

Keskon päivittäistavarakaupan valikoimajohtaja Harri Hellman on samoilla linjoilla. Käsidesiä lukuun ottamatta tavaraa on hyvin saatavilla.

”Hamstraaminenhan on ilmiö, jossa kotivarastoja täytetään, eikä niitäkään loputtomiin täytetä. Jos tällaista nyt muutama päivä jatkuu, niin ei ole mitään huolta”, Hellman sanoo.

Sekä Keskon että SOK:n mukaan kysyntä on noussut tällä viikolla hygieniatuotteissa ja hyvin säilyvissä tuotteissa, kuten pastassa. Käsidesin kysyntä on moninkertaistunut, ja sen toimittamisessa on ollut ongelmia.

Ihmisiä oli Ympyrätalon S-marketin kassoilla normaalia torstai-iltaa enemmän.­